CELEX: 32012R0016
Language: bg
Date: 2012-01-11 00:00:00
Title: Регламент (ЕС) № 16/2012 на Комисията от 11 януари 2012 година за изменение на приложение II към Регламент (ЕО) № 853/2004 на Европейския парламент и на Съвета относно изискванията към замразени храни от животински произход, предназначени за консумация от човека  текст от значение за ЕИП

12.1.2012   
            
            
               BG
            
            
               Официален вестник на Европейския съюз
            
            
               L 8/29
            
         РЕГЛАМЕНТ (ЕС) № 16/2012 НА КОМИСИЯТА
   от 11 януари 2012 година
   за изменение на приложение II към Регламент (ЕО) № 853/2004 на Европейския парламент и на Съвета относно изискванията към замразени храни от животински произход, предназначени за консумация от човека
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 10, параграф 1 от него,
   като има предвид, че:
   
               (1)
            
            
               С Регламент (ЕО) № 853/2004 се определят правила за хигиената на храните от животински произход за предприятията за хранителни продукти. От предприятията за хранителни продукти се изисква да се съобразяват с изискванията, установени в приложение II към посочения регламент.
            
         
               (2)
            
            
               Опитът, натрупан след датата, от която се прилага Регламент (ЕО) № 853/2004, изведе на преден план някои трудности по отношение на съхраняването на храните от животински произход. Ако датата на първоначалното замразяване на такива храни се указва, предприятията за хранителни продукти биха имали по-добра възможност да преценяват годността за консумация на храните от човека.
            
         
               (3)
            
            
               Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите-членки относно етикетирането, представянето и рекламата на храните (2) се отнася до етикетирането на храните, предназначени да се доставят като такива до крайния потребител, както и до определени аспекти, свързани с тяхното представяне и реклама. Посочената директива обаче не се прилага по отношение на началните етапи от производството на храни.
            
         
               (4)
            
            
               Освен това налагането от страна на компетентните органи на спазването на разпоредбите на Регламент (ЕО) № 853/2004 показа, че са необходими по-подробни изисквания по отношение на етапите на производство и замразяване на храните от животински произход, предшестващи доставянето им като такива до крайния потребител.
            
         
               (5)
            
            
               Във връзка с горното следва да се измени приложение II към Регламент (ЕО) № 853/2004, за да бъдат включени изисквания по отношение на замразените храни от животински произход.
            
         
               (6)
            
            
               Поради това Регламент (ЕО) № 853/2004 следва да бъде съответно изменен.
            
         
               (7)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 853/2004 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   Той се прилага от 1 юли 2012 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 11 януари 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 139, 30.4.2004 г., стр. 55.
   
      (2)  ОВ L 109, 6.5.2000 г., стр. 29.
   
      ПРИЛОЖЕНИЕ
      В приложение II към Регламент (ЕО) № 853/2004 се добавя следният раздел IV:
      
         „РАЗДЕЛ IV:   ИЗИСКВАНИЯ ПО ОТНОШЕНИЕ НА ЗАМРАЗЕНИТЕ ХРАНИ ОТ ЖИВОТИНСКИ ПРОИЗХОД
         
                     1.
                  
                  
                     За целите на настоящия раздел „дата на производство“ е:
                     
                                 а)
                              
                              
                                 датата на клане в случай на кланични трупове, половини или четвъртини от кланични трупове;
                              
                           
                                 б)
                              
                              
                                 датата на убиване в случай на трупове на диви животни;
                              
                           
                                 в)
                              
                              
                                 датата на добив или улов в случай на рибни продукти;
                              
                           
                                 г)
                              
                              
                                 датата на преработка, рязане, смилане или приготвяне, което е подходящо, за всякакви други храни от животински произход.
                              
                           
               
                     2.
                  
                  
                     До етапа, на който храните се етикетират в съответствие с Директива 2000/13/ЕО, или се използват за по-нататъшна преработка, предприятията за хранителни продукти трябва да гарантират, че за предназначени за консумация от човека замразени храни от животински произход на предприятията за хранителни продукти и при поискване — на компетентните органи се предоставя следната информация:
                     
                                 а)
                              
                              
                                 датата на производство; и
                              
                           
                                 б)
                              
                              
                                 датата на замразяване, ако е различна от датата на производство.
                              
                           Когато дадена храна е приготвена от партида суровини с различни дати на производство и замразяване, трябва да бъдат указани най-ранните дати на производство и/или замразяване, което е подходящо.
                  
               
                     3.
                  
                  
                     Подходящата форма, под която трябва да укаже информацията, се избира от доставчика на замразената храна, стига изисканата по точка 2 информация да е ясно и недвусмислено указана и предприятието, на което е доставена храната, да може да я намери.“